partnerségi előzetes tájékoztatás 
Hirdetmény

Az Önkormányzat tájékoztatja a partnereket, hogy – jogszabályi kötelezettségeinek eleget téve –a település teljes közigazgatási területére vonatkozóan készítteti a Település arculati kézikönyvét és Településképi rendeletét.

A településképi arculati kézikönyv a település természeti és épített környezete által meghatározott településképi jellemzők bemutatásának és minőségi formálásának az eszköze. A kézikönyv ennek megfelelően igyekszik feltárni és ismertetni a település elkülöníthető településrészeinek arculati jellemzőit és értékeit, amelyek egyben javaslatok, iránymutatások is a településképhez illeszkedő építés kialakítására.

A településkép védelméről szóló 2016. LXXIV. törvény felhatalmazást ad az Önkormányzat részére, hogy településképi rendeletet alkosson kötelezően 2017. október 1. napjáig. Ebben meg kell állapítani a településképi követelményeket, a támogatási és ösztönző rendszer részletes tartalmát, a településképi véleményezési, bejelentési és kötelezési eljárásokra vonatkozó részletes szabályokat, azon építésügyi hatósági engedélyhez kötött tevékenységek körét, amelyek megkezdését településképi véleményezési eljáráshoz köti, azon építésügyi hatósági engedélyhez kötött és az 1997. évi LXXVIII. törvény az épített környezet alakításáról és védelméről 33/A. § szerint egyszerű bejelentéshez nem kötött építési tevékenységek, rendeltetésváltozások és reklámelhelyezések körét, amelyek megkezdését településképi bejelentési eljáráshoz köti, a településképi kötelezettség megszegése és végrehajtása esetén alkalmazható bírság esetköreit, mértékét, kiszabásának és behajtásának módját, a reklámhordozó és reklám elhelyezésére vonatkozó tilalmak és korlátozások alól megengedett eltéréseket és az önkormányzat illetékességi területén létesíthető reklámhordozók számát, formai követelményeit.

A településképi rendelet megalkotásához szükséges a Településképi Arculati Kézikönyv elkészítése. 

A kézikönyv nem kizárólag szakembereknek készül. Elsősorban a települési döntéshozók és a lakosság tájékoztatását segítő, szemléletformáló kiadvány. A jogszabályok útvesztője helyett röviden, lényegre törően, és mindenki számára érthető módon mutatja be egy közösség környezetalakítással kapcsolatos elvárásait.

A kézikönyv meghatározza a település településképi jellemzőit, a településképi szempontból egymástól jól elkülönülő településrészeket arculati jellemzőikkel és értékeikkel, a településkép minőségi formálására vonatkozó javaslatokat, valamint a településképhez illeszkedő építészeti elemeket, beépítési vázlatokat, egyúttal irányt mutat az építtetőknek.

A partnerek előzetes tájékoztatása céljából Mórágy Község Önkormányzata lakossági fórumot tart.

Lakossági fórum időpontja és helyszíne: 2017. július 31. 17 órakor a Művelődési Házban . 
Észrevételeit, véleményeit a partnerségi rend szabályzata alapján teheti meg írásos formában a Bátaapáti Közös Önkormányzati Hivatal Mórágyi  Kirendeltség címére eljuttatva vagy elektronikus úton az alábbi címre: onkormmoragy@gmail.com
Kifüggesztés kezdete: 


2017.  július 18. 

A hirdetmény bevételének időpontja:
2017. július 31.

Észrevételek, vélemények beérkezésének határideje a lakossági fórum időpontja+8 nap.

Mórágy, 2017. július 18.

